# Οδηγίες συμπλήρωσης των Περιπτώσεων Χρήσης

# Οδηγίες χρήσης για το παρόν Πρότυπο Περιπτώσεων Χρήσης

Αναλύστε την κάθε περίπτωση χρήσης χρησιμοποιώντας τη φόρμα που θα βρείτε στο τέλος του κειμένου. Το παρόν αποτελεί περιγραφή των μερών που αποτελούν το πρότυπο περιπτώσεων χρήσης που θα δείτε παρακάτω.

# Καθορισμός Περιπτώσεων Χρήσης

## Κωδικός Περίπτωσης Χρήσης

Δώστε έναν μοναδικό ακέραιο αριθμό σε κάθε περίπτωση χρήσης. Εναλλακτικά, μπορείτε να δώσετε μια ιεραρχία της μορφής Χ.Υ. Οι συσχετιζόμενες περιπτώσεις χρήσης μπορούν να ομαδοποιηθούν με αυτό τον τρόπο.

## Ονομασία Περίπτωσης Χρήσης

Η ονομασία της περίπτωσης χρήσης θα πρέπει να είναι σύντομη και περιγραφική, όπως για παράδειγμα:

1. Προβολή πληροφοριών αριθμού αξιολόγησης
2. Παραγγελία CD μέσω της online διαδικασίας παραγγελιοδοσίας.

## Ιστορικό Περιπτώσεων Χρήσης

### Δημιουργήθηκε από

Το όνομα αυτού που πρωτοέγραψε κείμενο για την παρούσα περίπτωση χρήσης

### Ημερομηνία Δημιουργίας

Ημερομηνία που δημιουργήθηκε η παρούσα περίπτωση χρήσης

### Τελευταία τροποποίηση από

Το όνομα αυτού που τροποποίησε το κείμενο για τελευταία φορά

### Ημερομηνία τελευταίας τροποποίησης

Ημερομηνία που έγινε η τελευταία τροποποίηση στο κείμενο της περίπτωσης χρήσης.

# Προσδιορισμός Περίπτωσης Χρήσης

## Ρόλοι

Σαν ρόλο ορίζουμε ένα άτομο ή μια οντότητα που δεν ανήκει στο λογισμικό που αναλύουμε, και η οποία αλληλεπιδρά με το σύστημα και επιτελεί εργασίες μέσω των περιπτώσεων χρήσης. Συνήθως διαφορετικοί ρόλοι αντιστοιχούν σε διαφορετικά user classes, τα οποία εξαρτώνται από τη χρήση του προϊόντος. Σε αυτό το κομμάτι θα προσδιορίσετε τους εμπλεκόμενους ρόλους στη συγκεκριμένη περίπτωση χρήσης.

## Γεγονός εκκίνησης

Το γεγονός το οποίο ξεκινά την υλοποίηση της περίπτωσης χρήσης. Αυτό θα μπορούσε να είναι είτε κάποιο εξωτερικό προς το σύστημα γεγονός, ή απλά το πρώτο βήμα στη φυσιολογική ροή.

## Περιγραφή

Δώστε μια σύντομη περιγραφή για το λόγο και για τα αποτελέσματα της περίπτωσης χρήσης, ή μια γενική περιγραφή της όλης ροής εκτέλεσής της.

## Προϋποθέσεις

Αναφέρετε ενέργειες που πρέπει να έχουν γίνει, ή τυχόν συνθήκες που θα πρέπει να πληρούνται πριν εκτελεστεί η περίπτωση χρήσης. Για παράδειγμα:

1. Η ταυτότητα του χρήστη πρέπει να έχει εξακριβωθεί.
2. Ο υπολογιστής έχει αρκετή μνήμη διαθέσιμη ώστε η διεργασία να εκτελεστεί.

## Τελική Κατάσταση

Περιγράψτε την κατάσταση του συστήματος με το πέρας της εκτέλεσης της περίπτωσης χρήσης. Για παράδειγμα:

1. Το κείμενο περιέχει μόνο έγκυρα SGML tags.
2. Η τιμή του προϊόντος έχει ενημερωθεί στη βάση.

## Φυσιολογική Ροή

Δώστε αναλυτική περιγραφή των ενεργειών του χρήστη και των απαντήσεων του συστήματος που λαμβάνουν χώρα κατά τη διάρκεια της εκτέλεσης της περίπτωσης χρήσης, κάτω από φυσιολογικές συνθήκες. Η συγκεκριμένη ακολουθία θα έχει ως αποτέλεσμα να εκτελεστεί επιτυχώς ο σκοπός που περιγράφεται στην ονομασία και την περιγραφή της περίπτωσης χρήσης. Η περιγραφή αυτή μπορεί να γραφτεί σαν απάντηση στην υποθετική ερώτηση: «Πώς θα <εκτέλεση της ενέργειας που περιγράφεται στην περίπτωση χρήσης>;» Ο καλύτερος τρόπος για να γίνει αυτό είναι με τη μορφή αριθμημένων ενεργειών από την πλευρά του χρήστη, ακολουθούμενες από τις αντίστοιχες αποκρίσεις του συστήματος. Η φυσιολογική ροή αναπαριστάται ως «Χ.0», όπου Χ είναι ο κωδικός Περίπτωσης Χρήσης.

## Εναλλακτικές Ροές

Καταγράψτε άλλα πιθανά σενάρια τα οποία μπορούν να λάβουν μέρος κατά τη διάρκεια της συγκεκριμένης περίπτωσης χρήσης. Αναφέρετε την εναλλακτική ροή, και περιγράψτε το πώς διαφέρει από την φυσιολογική και τι τυχόν επιπλέον βήματα πρέπει να γίνουν. Η κάθε εναλλακτική ροή συμβολίζεται ως «Χ.Υ», όπου Χ ο κωδικός περίπτωσης χρήσης και Υ ο αριθμός εναλλακτικής ροής. Για παράδειγμα, ως «5.3» συμβολίζουμε την 3η εναλλακτική ροή της περίπτωσης χρήσης με αριθμό 5.

## Εξαιρέσεις

Περιγράψτε κάθε σφάλμα που μπορεί να συμβεί κατά τη διάρκεια της εκτέλεσης της περίπτωσης χρήσης, και διασαφηνίστε το πώς πρέπει να αποκρίνεται το σύστημα σε αυτές τις ιδιαίτερες συνθήκες. Επίσης πρέπει εδώ να περιγράψετε και πως θα ανταποκριθεί το σύστημα εάν η εκτέλεση της περίπτωσης χρήσης για κάποιο λόγο αποτύχει. Αν η συγκεκριμένη περίπτωση χρήσης καταλήξει σε αλλαγή κατάστασης σε μια βάση δεδομένων, πχ, θα πρέπει να αναφερθεί εάν η αλλαγή αναιρέθηκε (roll back), αν εκτελέστηκε σωστά, μερικώς ή έμεινε σε αδιευκρίνιστη κατάσταση. Η κάθε εξαίρεση αποτυπώνεται ως «Χ.Υ.Ε.Ζ», όπου Χ ο κωδικός περίπτωσης χρήσης, Υ η φυσιολογική (=0) ή η εναλλακτική (>0) ροή, Ε η εξαίρεση και Ζ είναι ένας αριθμός αλληλουχίας που τη χαρακτηρίζει, για παράδειγμα «5.0.Ε.2» για τη δεύτερη εξαίρεση της φυσιολογικής ροής της περίπτωσης χρήσης 5.

## Ενσωμάτωση

Αναφέρετε άλλες περιπτώσεις χρήσης που είτε καλούνται είτε ενσωματώνονται από αυτή την περίπτωση χρήσης. Κοινά σημεία πολλών περιπτώσεων χρήσης μπορούν να ομαδοποιηθούν σε μια ξεχωριστή, την οποία θα ενσωματώνουν όλες αυτές που τη χρησιμοποιούν.

## Προτεραιότητα

Αναφέρετε την προτεραιότητα που έχει η υλοποίηση της συγκεκριμένης περίπτωσης χρήσης σε σχέση με τις υπόλοιπες. Η προτεραιότητα πρέπει να είναι η ίδια με αυτή που έχετε αναφέρει ήδη στις απαιτήσεις.

## Συχνότητα χρήσης

Υπολογίστε στο περίπου τις φορές που θα χρειαστεί να εκτελεστεί αυτή η περίπτωση χρήσης στη μονάδα του χρόνου.

## Business Rules

Αναφέρετε τυχόν business rules που επηρεάζουν τη συγκεκριμένη περίπτωση χρήσης

## Ειδικές απαιτήσεις

Αναφέρετε τυχόν επιπρόσθετες απαιτήσεις, όπως nonfunctional requirements για την περίπτωση χρήσης που πρέπει να ληφθούν υπόψη κατά τη σχεδίαση ή την υλοποίηση. Αυτά θα μπορούσαν να είναι είτε κάποιες απαιτήσεις σχετικές με τις επιδόσεις του συστήματος, ή άλλες παράμετροι σχετικές με την ποιότητα.

## Υποθέσεις

Αναφέρετε τυχόν υποθέσεις που έγιναν κατά την ανάλυση ώστε η περίπτωση χρήσης να έχει νόημα.

## Σημειώσεις / ζητήματα

Αναφέρετε τυχόν επιπρόσθετα σχόλια για την περίπτωση χρήσης, ή ζητήματα προς διευκρίνιση στο μέλλον, τα οποία θα πρέπει να επιλυθούν. Καλό είναι να αναφερθεί επίσης ποιος θα τα επιλύσει, πότε. και με ποιο τρόπο.